האיים הספורדיים

האיים הספורדיים (ביוונית: Βόρειες Σποράδες - מילולית - האיים המפוזרים) הם קבוצת איים (ארכיפלג) הממוקם לחופה המזרחי של יוון, בצפון הים האגאי, צפון-מזרחית לאי אביה. קבוצת האיים כוללת 24 איים מהם חמישה מיושבים: אלוניסוס, סקיאתוס, סקופלוס, פריסטרה וסקירוס (מספר מועט של תושבים מתגוררים גם באיוני אדלפי). מרבית האיים הספורדיים משתייכים מבחינה אדמיניסטרטיבית למחוז תסליה, אולם האי סקירוס שייך למחוז מרכז יוון. בשנת 1992 הוקם באזור האיים גן לאומי שמטרתו להגן על בעלי חיים בסכנה, ובמיוחד על כלב ים נזירי מצוי. בגן הלאומי נמצאים גם הדולפינן, סטנלה מפוספסת ודולפין. באי פיפרו מתקיים קינון של מאות פרטים של בז חופים, וכן שחף אדום-מקור שהוא מין נדיר ממשפחת השחפיים (Audouin's Gull}. בתרבות הפופולרית סקירוס - על פי המיתולוגיה היוונית, לתטיס, אמו של אכילס, נאמר בנבואה שלבנה אכילס יהיו או חיים רגילים וארוכים או חיים מלאי תהילה וקצרים. תטיס רצתה שבנה יחיה חיים ארוכים, לכן, כשהחלה מלחמת טרויה, הסתירה את אכילס בחצרו של מלך סקירוס, ליקומדס, כשאכילס מחופש לנערה. אודיסאוס, ששמע על כך, בא אל חצרו של ליקומדס, בתלבושת סוחר. הוא הציג את מבחר סחורתו לפני נשות החצר וכשראה שאכילס בוחר מבין כל הדברים בחרב מוזהבת, חשף את זהותו ושכנע אותו להצטרף למלחמה. סקירוס - שם האי נקשר בשמו של המשורר האנגלי רופרט ברוק שנפטר שם. סקופלוס - האי היה מקום הצילום העיקרי של שובר הקופות המוזיקלי המפורסם "מאמא מיה!", המבוסס על שירי להקת ABBA. על אף שהאי איננו מוזכר בשמו בעלילת הסרט או המחזמר מכיוון שעל פי התסריט העלילה מתרחשת באי יווני בדיוני בשם "קלוקריי", סקופלוס נהפך לאתר תיירותי משגשג עקב הצלחתו של הסרט. קישורים חיצוניים תיאור האיים הספורדיים באתר "למטייל" האיים הספורדיים, באתר אנציקלופדיה בריטניקה (באנגלית) סיון זמיר, האיים הסודיים של יוון: המקומות שהישראלים עדיין לא גילו, באתר מאקו, 23 במרץ 2023 הערות שוליים